## Rješenje o oduzimanju dozvole za obavljanje poslova brokera u vremenskom razdoblju od 20. studenoga 2005. godine do 31. siječnja 2006. godine Ivanu Klampflu iz Ivanca

### NN 130/2005 (2.11.2005.), Rješenje o oduzimanju dozvole za obavljanje poslova brokera u vremenskom razdoblju od 20. studenoga 2005. godine do 31. siječnja 2006. godine Ivanu Klampflu iz Ivanca

# KOMISIJA ZA VRIJEDNOSNE PAPIRE REPUBLIKE HRVATSKE

**2405**

Temeljem odredbi članka 12. točka 5., članka 41.
stavka 2. i članka 58. stavak 1. točka 4. Zakona o tržištu vrijednosnih papira
(»Narodne novine« br. 84/02), Komisija za vrijednosne
papire Republike Hrvatske (dalje: «Komisija»), u predmetu oduzimanja dozvole za
obavljanje poslova brokera Ivana Klampfla iz
Varaždina, Dobriše Cesarića 56, na sjednici održanoj
dana 20. listopada 2005., donijela je slijedeće

## RJEŠENJE

1. Brokeru Ivanu Klampflu
iz Ivanca, Vuglovec 22, MB: 2008973321003, oduzima se
dozvola za obavljanje poslova brokera, u vremenskom razdoblju od 20. studenoga
2005. godine do 31. siječnja 2006. godine.

2. Broker Ivan Klampfl
brisat će se iz Registra ovlaštenih brokera koji vodi Komisija za vrijednosne
papire Republike Hrvatske s danom 20. studenoga 2005. godine.

3. Ovo rješenje objavit će se u »Narodnim
novinama«.

```
Obrazloženje
```

```

```

Komisija za vrijednosne papire Republike
Hrvatske (dalje: Komisija) je, rješenjem klasa: UP/I-450-08/03-02/48 od 27.
veljače 2003. godine, Ivanu Klampflu na neodređeno
vrijeme izdala dozvolu za obavljanje poslova brokera.

Sukladno odredbi članka 15. stavak 2. Zakona,
kada utvrdi nezakonitosti i nepravilnosti Komisija će rješenjem izreći
odgovarajuću mjeru propisanu Zakonom. Odredbom članka 58. stavak 1. točka 4.
Zakona propisano je da će Komisija rješenjem oduzeti dozvolu brokeru ili
investicijskom savjetniku ako postupa protivno odredbama članaka 62. do 66.
Zakona.

Komisija je tijekom redovnog praćenja trgovanja
na Zagrebačkoj burzi d.d. Zagreb u više navrata uočila transakcije dionicama
izdavatelja Kreditna banka Zagreb d.d. Zagreb (oznake KBZ-R-A), koje su po
cijeni značajno odstupale od prosječne cijene za te dionice. U provedenom
postupku, Komisija je utvrdila da je spornim transakcijama sklopljenim dana
12., 16., 17., 18. i 19. kolovoza te 1., 5., 20., 21. i 22. rujna 2005. godine
na strani prodavatelja bilo brokersko društvo »CBB Vrijednosnice« d.o.o. za
poslovanje vrijednosnim papirima, Varaždin, Aleja kralja Zvonimira 1, MBS:
070051490., u kojemu je Ivan Klampfl ovlašteni
broker.

Uvidom u prikupljenu dokumentaciju utvrđeno je
da su navedene transakcije kao zaposlenici obavljali ovlašteni broker Ivan Klampfl i direktor društva također ovlašteni broker.

Sporne transakcije sklopljene su za nalogodavca,
na način da su nalozi u većini slučajeva otvarani na kraju trgovinskog dana
(15.59 sati tj. u zadnjoj minuti trgovanja) i odmah
realizirani. Količine i cijene po kojima su realizirane navedene transakcije
dionicama KBZ-R-A, te vrijeme otvaranja i realizacije naloga, ukazuju na
manipulacije cijenom vrijednosnih papira (članak 108. stavak 2. točka 2.
Zakona), tj. transakcije vrijednosnim papirom
obavljane su radi toga da se smanji cijena tog vrijednosnog papira i na taj
način potaknu drugi ulagatelji na prodaju istog.

Zbog počinjenja prekršajnog djela opisanog
člankom 108. stavak 2. točka 2. Zakona Komisija je podnijela zahtjev za
pokretanje prekršajnog postupka protiv društva »CBB vrijednosnice d.o.o.« i
odgovorne osobe u društvu, dok je zbog počinjenja prekršajnog djela opisanog
člankom 108. stavak 1. točka I. Zakona (manipuliranje cijenama) podnijela
prekršajnu prijavu i protiv nalogodavaca navedene transakcije.

Slijedom iznijetog, Komisija ocjenjuje da je
Ivan Klampfl prilikom zaprimanja navedenih naloga i
izlaganja istih na trgovinski sustav burze postupao protivno odredbama Zakona,
ugrozio rad burze te nije postupao pažnjom dobrog stručnjaka, budući da takvo
iz­vršenje naloga predstavlja kršenje citiranih zakonskih odredbi o
manipuliranju cijenama, čime su ispunjeni zakonski razlozi za oduzimanje
dozvole za obavljanje jednog ili više poslova s vrijednosnim papirima (članak
58. stavak 1. točka 4. Zakona).

Nadalje, utvrdeno je
da je dana 21. rujna 2005. godine na Za­gre­bačkoj
burzi d.d. izvršena transakcija prodaje 44.430 dionica KBZ-a sa računa
vrijednosnih papira nalogodavca koji u tom trenutku na svom računu vrijednosnih
papira nije imao dovoljnu količinu predmetnih dionica, odnosno nedostajalo je
39.339 dionica KBZ-a u protuvrijednosti od cca
6.500.000,00 kuna, te je Društvo dana 22. rujna 2005. godine izvršilo na
Zagrebačkoj burzi d.d. transak­ciju
kupnje 115.842 dionice KBZ-a za nalogodavca iako isti kao nalogodavatelj
nije doznačio potrebna novčana sredstva u visini od 17.839.668,00 kuna na račun
koji se vodi u brokerskom društvu.

Slijedom iznijetog, Komisija ocjenjuje da je
Ivan Klampfl kao ovlašteni broker, prilikom
izvršavanja navedenih transakcija postupao protivno odredbama Zakona budući da
izvršenje takvih naloga predstavlja kršenje zakonskih odredbi o dužnosti da se
pri obav­ljanju poslova s
vrijednosnim papirima postupa pažnjom dobrog struč­njaka (članak 59. stavak 1. Zakona), čime su ispunjeni
zakonski razlozi za oduzimanje dozvole za obavljanje jednog ili više poslova s
vrijednosnim papirima (članak 58. stavak I. točka 4. Zakona).

Zbog počinjenja prekršajnog djela opisanog
člankom 59. stavak I. Zakona Komisija je podnijela zahtjev za pokretanje
prekršajnog postupka protiv društva »CBB vrijednosnice« d.o.o. i odgovorne
osobe u društvu.

Stoga je, ispunjenjem uvjeta iz članka 58.
stavak I. točke 4. Zakona, Ivan Klampflu valjalo
oduzeti dozvolu za obavljanje svih poslova s vrijednosnim papirima i brisati ga
iz Registra ovlaštenih brokera koji vodi Komisija, a u koji Registar je Ivan Klampfl bio upisan pod rednim brojem 81 (osamdest jedan).

Sukladno odredbama članka 8. Zakona, ovo
rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali
se protiv istog može pokrenuti upravni spor podnošenjem tužbe Upravnom sudu
Republike Hrvatske u roku 30 dana od dana primitka ovog rješenja.

Klasa: UP/I-041-02/05-01/76

Urbroj: 567-04/05-16

Zagreb, 20. listopada 2005

Predsjednik Komisije

**Miljenko** **Fičor**, v. r.

Rješenje, NN 130/2005-2405